b'\n_START_ARTICLE_\nSuomen s\xc3\xa4\xc3\xa4d\xc3\xb6skokoelma\n_START_PARAGRAPH_\nSuomen s\xc3\xa4\xc3\xa4d\xc3\xb6skokoelma on virallinen, nykyisin s\xc3\xa4hk\xc3\xb6isesti internetiss\xc3\xa4 ilmestyv\xc3\xa4 julkaisusarja, jossa julkaistaan t\xc3\xa4rkeimm\xc3\xa4t s\xc3\xa4\xc3\xa4d\xc3\xb6kset. Ennen vuotta 2011 s\xc3\xa4\xc3\xa4d\xc3\xb6skokoelma julkaistiin painettuna. Kun s\xc3\xa4\xc3\xa4d\xc3\xb6s on julkaistu, sen katsotaan tulleen kansalaisten tietoon ja samalla heit\xc3\xa4 velvoittavaksi. S\xc3\xa4\xc3\xa4d\xc3\xb6skokoelman ruotsinkielinen sisarteos on Finlands f\xc3\xb6rfattningssamling. Oikeuskirjallisuudessa kokoelmasta k\xc3\xa4ytet\xc3\xa4\xc3\xa4n lyhennett\xc3\xa4 S\xc3\xa4\xc3\xa4dK tai SDK, ruotsinkielisess\xc3\xa4 tekstiss\xc3\xa4 FFS tai F\xc3\xb6rfS. Lehden p\xc3\xa4\xc3\xa4toimittaja on Jari Linhala.\n_START_SECTION_\nSopimussarja\n_START_PARAGRAPH_\nSuomen s\xc3\xa4\xc3\xa4d\xc3\xb6skokoelman sopimussarjassa (lyhenne SopS) julkaistaan Suomea velvoittavat valtiosopimukset, niihin liittyv\xc3\xa4t asiakirjat ja Suomen niihin tekem\xc3\xa4t varaumat, selitykset ja ilmoitukset. Samoin julkaistaan sopimusten irtisanomista ja soveltamista koskevat p\xc3\xa4\xc3\xa4t\xc3\xb6kset. Lis\xc3\xa4ksi sopimussarjassa julkaistaan sopimusten voimaansaattamislait ja -asetukset sek\xc3\xa4 Suomen kansainv\xc3\xa4lisi\xc3\xa4 suhteita koskevat ilmoitukset._NEWLINE_Yleiselt\xc3\xa4 merkitykselt\xc3\xa4\xc3\xa4n v\xc3\xa4h\xc3\xa4isist\xc3\xa4 sopimuksista voidaan sopimussarjassa julkaista vain ilmoitus, jossa kerrotaan viranomainen, jolta on saatavissa j\xc3\xa4ljenn\xc3\xb6s valtiosopimuksesta._NEWLINE_Autonomian aikana ulkovaltojen kanssa tehdyt sopimukset julkaistiin muiden asetusten joukossa. Itsen\xc3\xa4isen Suomen tekem\xc3\xa4t sopimukset julkaisi aluksi ulkoministeri\xc3\xb6. Vuodesta 1933 l\xc3\xa4htien ne on julkaistu Suomen asetuskokoelman sopimussarja-nimisen\xc3\xa4 erillisosana. Vuoden 1981 alussa kokoelman nimeksi tuli Suomen s\xc3\xa4\xc3\xa4d\xc3\xb6skokoelman sopimussarja. Sopimuksilla on sopimussarjassa oma, s\xc3\xa4\xc3\xa4d\xc3\xb6skokoelmasta erill\xc3\xa4\xc3\xa4n oleva juokseva numerointi. Sopimussarja on jakautunut kahtia: Vuodesta 1981 on julkaistu "Suomen s\xc3\xa4\xc3\xa4d\xc3\xb6skokoelman sopimussarja: Ulkovaltain kanssa tehdyt sopimukset" ja vuodesta 1994 "Suomen s\xc3\xa4\xc3\xa4d\xc3\xb6skokoelman sopimussarja: Euroopan talousalue".\n_START_SECTION_\nTalousarviosarja\n_START_PARAGRAPH_\nVuosina 1993\xe2\x80\x932002 julkaistiin Suomen s\xc3\xa4\xc3\xa4d\xc3\xb6skokoelman talousarviosarjaa. Siin\xc3\xa4 julkaistiin valtion talousarvio, lis\xc3\xa4talousarviot, asetukset lainanottovaltuuksista sek\xc3\xa4 muut valtiontalouteen l\xc3\xa4heisesti liittyv\xc3\xa4t s\xc3\xa4\xc3\xa4d\xc3\xb6kset. Vuodesta 2003 talousarviot on julkaistu Suomen s\xc3\xa4\xc3\xa4d\xc3\xb6skokoelmassa. Talousarviosarjassa k\xc3\xa4ytettiin omaa juoksevaa numerointia.\n_START_SECTION_\nViittaaminen\n_START_PARAGRAPH_\nS\xc3\xa4\xc3\xa4d\xc3\xb6ksiin viitataan siten ett\xc3\xa4 ensin ilmoitetaan s\xc3\xa4\xc3\xa4d\xc3\xb6ksen nimi, sitten hyv\xc3\xa4ksymisp\xc3\xa4iv\xc3\xa4m\xc3\xa4\xc3\xa4r\xc3\xa4 ja s\xc3\xa4\xc3\xa4d\xc3\xb6skokoelman numero (esimerkiksi Suomen perustuslaki 11.6.1999/731). Jos s\xc3\xa4\xc3\xa4d\xc3\xb6ksen hyv\xc3\xa4ksymisvuosi on eri kuin julkaisuvuosi, niin molemmat vuodet pit\xc3\xa4\xc3\xa4 ilmoittaa (Laki Libanonin kanssa tehdyn sijoitusten edist\xc3\xa4mist\xc3\xa4 ja keskin\xc3\xa4ist\xc3\xa4 suojaamista koskevan sopimuksen er\xc3\xa4iden m\xc3\xa4\xc3\xa4r\xc3\xa4ysten hyv\xc3\xa4ksymisest\xc3\xa4 13.11.1998/8 v. 2000)._NEWLINE_Toinen lyhyempi tapa on s\xc3\xa4\xc3\xa4d\xc3\xb6ksen nimen lis\xc3\xa4ksi ilmoittaa vain s\xc3\xa4\xc3\xa4d\xc3\xb6skokoelman numero ja s\xc3\xa4\xc3\xa4d\xc3\xb6skokoelmavuosi, mutta j\xc3\xa4tt\xc3\xa4\xc3\xa4 hyv\xc3\xa4ksymisp\xc3\xa4iv\xc3\xa4m\xc3\xa4\xc3\xa4r\xc3\xa4 pois (Suomen perustuslaki 731/1999). Huomaa ett\xc3\xa4 numeroiden esitt\xc3\xa4misj\xc3\xa4rjestys on eri tavoissa erilainen._NEWLINE_Oikeudellisissa kirjoituksissa s\xc3\xa4\xc3\xa4d\xc3\xb6ksiin viitataan usein k\xc3\xa4ytt\xc3\xa4m\xc3\xa4ll\xc3\xa4 vakiintuneita lyhenteit\xc3\xa4, joiden selitykset ilmoitetaan lyhenneluettelossa tai k\xc3\xa4ytett\xc3\xa4ess\xc3\xa4 lyhennett\xc3\xa4 ensimm\xc3\xa4isen kerran. S\xc3\xa4\xc3\xa4d\xc3\xb6ksen osat eli lainkohdat yksil\xc3\xb6id\xc3\xa4\xc3\xa4n ilmoittamalla lyhenne sek\xc3\xa4 luvun ja pyk\xc3\xa4l\xc3\xa4n numero. RL 24:1 tarkoittaa rikoslain 24 luvun 1 pyk\xc3\xa4l\xc3\xa4\xc3\xa4.\n_START_SECTION_\nM\xc3\xa4\xc3\xa4r\xc3\xa4yskokoelmat\n_START_PARAGRAPH_\nKullakin ministeri\xc3\xb6ll\xc3\xa4 on m\xc3\xa4\xc3\xa4r\xc3\xa4yskokoelma, jossa ministeri\xc3\xb6 julkaisee ne s\xc3\xa4\xc3\xa4d\xc3\xb6kset, joita ei julkaista Suomen s\xc3\xa4\xc3\xa4d\xc3\xb6skokoelmassa. Samoin muilla valtion viranomaisilla on oma m\xc3\xa4\xc3\xa4r\xc3\xa4yskokoelmansa viranomaisen antamien m\xc3\xa4\xc3\xa4r\xc3\xa4ysten julkaisemista varten. Kokoelmissa voidaan julkaista my\xc3\xb6s yleisi\xc3\xa4 ohjeita, p\xc3\xa4\xc3\xa4t\xc3\xb6ksi\xc3\xa4 ja tiedonantoja.'